runetrust/blame-folketinget-dk huggingface dataset:
Anders Fogh Rasmussen (V), 2007-11-29:
Fra regeringspartiernes side har vi egentlig slet ikke lagt op til sådan et vedtagelsesslagsmål i dag, for vi synes, at arbejdet kunne gå i gang i en almindelig fredelig atmosfære.
Men nu er der altså lagt nogle forslag til vedtagelse på bordet, og der synes vi, at det relevante i dag er at tage stilling til det, vi godt vil lægge vægt på fra allerførste færd, nemlig at få taget fat på forhandlingerne om en kvalitetsreform.
Jeg synes egentlig, at de partier, der har et ærligt ønske om at deltage i forhandlinger med henblik på at skabe bredde bag en kvalitetsreform, også burde se positivt på en sådan vedtagelse.
Margrethe Vestager (RV), 2007-11-29:
Jeg tror altså ikke, at statsministeren efter dagens debat og forhandling kan prakke mig eller nogen andre i oppositionen det på, at vi ikke skulle være interesseret i at indgå i de her forhandlinger.
Men det forekommer jo paradoksalt, at statsministeren klynger sig til en vedtagelse, som statsministerens parlamentariske grundlag har fremsat uden at have diskuteret det med Venstre og Konservative.
Det er jo helt åbenlyst, eftersom Dansk Folkeparti fremsætter det alene.
Den eneste forskel er: hurtigt i gang.
Det, statsministeren opfordrer hele dette Ting til - alle disse menneskers alvor, arbejdstid og engagement - er, at vi skal stemme for hastigheden, med hvilken vi går i gang.
Det synes jeg er et tankevækkende signal fra statsministeren, i forhold til det, som er i den anden hånd, nemlig et tilsagn om samarbejde om væsentlige, værditunge dele af regeringsprogrammet.
Det leder jo frem til den undren, vi også må have, i forhold til hvad det så er, vi skal regne med, for statsministeren sagde jo meget klart før valget, at han gik ind for et bredt samarbejde.
Det brede samarbejde på asylområdet er nu blevet til, at forligspartiet indkaldes, og så må vi andre tilslutte os.
Hvad er det så, vi skal regne med?
Er det, som også fru Helle Thorning-Schmidt har været inde på tidligere, at der bliver reelle forhandlinger, eller bliver det et spørgsmål om tilslutning?
Anders Fogh Rasmussen (V), 2007-11-29:
Vi ønsker virkelig et bredt samarbejde, og det forhold, at så brede dele af oppositionen kan skrive under på så væsentlige dele af regeringsprogrammet, viser jo også, at vi har ramt noget, der sigter bredt.
Men helt ærligt altså: Der skal jo to til at skabe et bredt samarbejde, og jeg synes, at tonen lige nu er sådan lidt krigerisk, den er nærmest lidt negativ
Det er, som om valgkampen ikke sådan helt er kommet ud af kroppen endnu.
Hvor vi prøver sådan ganske fredsommeligt at lægge op til et bredt samarbejde, oplever vi nu en næsten krigerisk tone fra oppositionen.
Det er i hvert fald det, vi lægger op til fra regeringens side.
Altså, hver eneste ting, der er skrevet i regeringsprogrammet, er alvorligt og ærligt ment fra regeringens side, og det vender vi alt sammen tilbage til; på kort sigt og på lang sigt vil vi vende tilbage til det, og der bliver for alle partier rig lejlighed til at tage del i arbejdet og i ansvaret, for regeringen inviterer til et bredt samarbejde.
Men jeg synes altså helt ærligt, at det er bedst i tråd med det, at jeg netop har forsøgt at kigge fremad i stedet for at ribbe op i gamle diskussioner, forsøgt at kigge fremad og skitsere en plan for, hvordan vi nu kommer videre, og derfor også i tråd med det lægger vægten på nu hurtigt at komme i gang med forhandlinger om en kvalitetsreform med henblik på at skabe den bredest mulige basis bag det.
Fru Margrethe Vestager og andre kunne jo også vælge netop at anlægge den konstruktive attitude og sige: Hvor er vi glade for, at der nu bliver sat fart på forhandlingerne om en kvalitetsreform.
Jeg har i oktober hørt fru Margrethe Vestager kritisere regeringen for at være for langsom i kvalitetsreformforhandlingerne.
Nu lægger vi op til hurtigt at gå i gang, og nu er det så også galt, forstår jeg.
Jeg synes, at fru Margrethe Vestager kunne vælge den positive attitude, kunne vælge at være konstruktiv, kunne vælge at sige: Det er vi glade for, og vi går ind i det med det sigte at skabe en bred aftale.
Inger Støjberg (V), 2007-11-29:
Tak for det.
VK-regeringen har lagt op til en række reformer af stor betydning for fremtidens Danmark.
Regeringen har bl.a. lagt op til et bredt samarbejde om kvalitetsreformen, som skal forbedre og fremtidssikre den offentlige velfærd.
Kvalitetsreformen vil gøre livet lettere for kommunerne og for de offentligt ansatte, så de får overskud til at gøre livet bedre for borgerne.
Jeg blev oprigtig glad for både De Radikales og SF's positive indstilling til samarbejde om kvalitetsreformen, da jeg tidligere i dag stod på talerstolen.
I Venstre er vi helt enige i, at unødvendigt bureaukrati skal bekæmpes kontant og konstant.
Vi er faktisk allerede i fuld gang med at afbureaukratisere.
Lad mig give et eksempel: Beskæftigelsesministeren er i gang med at sanere regeljunglen.
Ministeren har i samarbejde med bl.a. Kommunernes Landsforening igangsat en regelforenkling, der skal lette arbejdet i jobcentrene.
Medarbejderne i alle jobcentre har fået mulighed for at foreslå, hvilke regler og arbejdsgange i beskæftigelsesindsatsen der kan forenkles.
Der er indkommet mere end 100 forslag, store som små, så nu skal oprydningsarbejdet i gang.
Vi skal udnytte de offentligt ansattes gode ideer og forslag.
De, der sidder med sagerne til daglig, ved bedst, hvor skoen trykker, og hvordan vi kan gøre hverdagen lettere for de offentligt ansatte.
Jobplanen skal skaffe mere arbejdskraft i Danmark til både private virksomheder og offentlige institutioner.
I dag er kommet helt nye ledighedstal, og blot den seneste måned har hele 3.900 forladt arbejdsløshedskøen.
Det er ikke bare fint, det er simpelt hen fantastisk.
Med den nye jobplan vil endnu flere skifte overførselsindkomst ud med arbejdsmarkedet.
Samtidig vil vi styrke indsatsen for at tiltrække og fastholde kvalificeret udenlandsk arbejdskraft.
Regeringen ønsker, at skattestoppet fortsat skal være kernen i dansk skattepolitik mange år frem.
Desuden har regeringen lagt op til et bredt samarbejde om en skattereform, en skattereform, der vil sænke skatten på arbejde, og en skattereform, der er grøn og socialt afbalanceret.
Jeg håber og forventer, at alle Folketingets partier vil være med til at sikre brede aftaler om de her reformer, for der skal jo to til en tango.
Alle partier har fået mulighed for at sætte aftryk på regeringsgrundlaget.
I Venstre har vi visionerne for at skabe et endnu bedre Danmark.
Venstre har vist viljen til samarbejde i Folketinget.
Så kom med os ud på dansegulvet, der er masser af plads herude, og det er altså nu engang lidt mere kedeligt at sidde og kigge på dans end at være med.
Jeg skal sluttelig for en god ordens skyld sige, at Venstre stemmer for det forslag til vedtagelse, som Dansk Folkepartis ordfører tidligere har fremsat.
Rasmus Prehn (S), 2007-11-29:
Det er virkelig en glædens dag i dag, det er jo ikke hver dag, man sådan bliver budt op til dans af fru Inger Støjberg.
Det vil jeg gerne kvittere for, det glæder jeg mig til.
I det hele taget må man jo sige, at regeringen og Venstre signalerer samarbejde.
Men det, man godt kan blive lidt nervøs for, når man følger debatten, er, om det bare er tomme ord.
Hvor bliver substansen og hvor bliver handlingen af?
Det må jo virkelig undre, at når en bred gruppe af partier i Folketinget, fra Ny Alliance til Socialdemokratiet, SF og De Radikale, fremsætter et forslag til vedtagelse, som jo på lange strækninger simpelt hen indeholder det, som også regeringen har signaleret at de vil, så vil man alligevel ikke stemme for.
Der er jo ikke meget dans i det.
Det ser ud, som om fru Inger Støjberg bliver siddende og er bænkevarmer.
Hvad ligner det?
Og så til en anden ting, hvor jeg synes, der er lidt usikkerhed.
Under valget fik vi jo lige pludselig et løfte fra Venstre: Vi freder kommunerne, hed det.
Vi freder kommunerne.
Men kan vi regne med det?
Er det bare tomme ord, eller hvad kan ordføreren sige?
Inger Støjberg (V), 2007-11-29:
Jeg kan kun sige, at jeg også glæder mig meget til den her dans med hr. Rasmus Prehn.
Så det er bare et spørgsmål om at få det programsat.
Det er også det, der er spørgsmålet i det forslag til vedtagelse, som hr. Kristian Thulesen Dahl har fremsat.
Det er jo netop at få dansen programsat.
Vi har sagt, at kvalitetsreformen er den første store udfordring, som vi i Folketinget skal i gang med.
Derfor har jeg også med stor glæde her i formiddag konstateret, at der jo virkelig er mange, der gerne vil være med i den her dans.
Man fristes til at sige, at det jo næsten kunne blive en hel kædedans.
Det er så det, vi siger ja til nu her lidt senere.
Vedrørende det kommunale spørgsmål: Det er klart.
Og det er lige så klart, at finansministeren nu indbyder Kommunernes Landsforening til en snak om, hvordan vi kan styrke det aftalesystem, som jo i forvejen virker godt, men som jeg faktisk tror vi kan få til at virke endnu bedre.
Anders Samuelsen (NY), 2007-11-29:
Vi kan fra Ny Alliances side selvfølgelig ikke gøre andet end at tage til efterretning, at sådan er det.
Men hvis der skulle sidde 50-100 seere, som følger med derude bag skærmene, eller som læser referaterne senere hen, tror jeg, det er vigtigt at få understreget, at de forslag til vedtagelse, der bliver fremsat her, er en del af det politiske arbejde i Folketinget.
Helle Thorning-Schmidt (S), 2007-11-29:
Jeg deler jo statsministerens opfattelse af, at det kunne være en rigtig smuk udgang på dagen, hvis vi kunne få vedtaget et fælles forslag til vedtagelse.
Derfor tog vi simpelt hen regeringsgrundlaget - vi var jo meget glade for, at vi også blev hørt i forbindelse med det - og satte et par pinde ind direkte fra det; pinde, hvis indhold man dog må dele som ambitionsniveau.
Jeg må nu forstå på det, statsministeren siger, at man agter at stemme nej til det forslag til vedtagelse.
Og jeg kan simpelt hen ikke forstå, at man vil stemme nej til et forslag til vedtagelse, hvor oppositionen forsøger at samle os bredt.
Så jeg kunne godt tænke mig lige at presse statsministeren en anelse og spørge: Kan vi ikke få et ja til at stemme ja for så bredt et forslag til vedtagelse - jeg tror aldrig, der har været fremsat et bredere forslag her i Folketinget.
Kristian Thulesen Dahl (DF), 2007-11-29:
Så ville jeg faktisk blive ret overrasket.
Men det er jo ikke det samme som at sige, at der ikke kan være forhold, man bliver nødt til at diskutere.
Grønlændere er jo danske statsborgere, og derfor har vi i fællesskab et ansvar for, at man også i Grønland har et godt liv, man har nogle gode udfoldelsesmuligheder, og der, hvor man kan se, der er nogle svigt, eller der, hvor man kan se, der sker nogle ting, som aldrig ville blive tolereret i det danske samfund, skal vi jo heller ikke tolerere det, fordi det sker i Grønland.
Anders Samuelsen (NY), 2007-11-29:
Jeg ved ikke, om fru Helle Thorning-Schmidt ikke er kommet videre.
Men sagen er bare den, at ligegyldig hvor meget Socialdemokraterne, Ny Alliance og De Radikale kan blive enige, så er det altså regeringen, der som udgangspunkt har bolden.
Det er regeringen, som skal være den drivende kraft i forhold til at skabe det brede forlig, og det har vi altså - indtil det modsatte er bevist tiltro til, at den gør.
Vi satser på, at regeringen vil leve op til det signal, som er blevet givet under og også før valgkampen, nemlig at søge brede forlig.
Vi var ikke tilfredse.
Og vi synes ikke, at det var nok, hvad der blev spillet ud med lige før valgkampen.
Det sagde vi undervejs i hele valgkampen, og det holder vi selvfølgelig fast i.
Og så må vi tage den derfra.
Hvis vi ikke gør det, så tror jeg sådan set, at regeringen skaber flere problemer for sig selv, end den egentlig ønsker.
Margrethe Vestager (RV), 2007-11-29:
Men regeringen kender jo netop konceptet motivationsfremmende foranstaltninger rigtig godt, og jeg tror, det vil være en motivationsfremmende foranstaltning, hvis Ny Alliance i dag gentager det, som formanden, hr. Naser Khader, har sagt: Hvis ikke vi får løst problemet med asylsøgere og deres situation, er vi simpelt hen ikke med til noget som helst, så er vi helt vores egne.
Vi kan simpelt hen ikke acceptere, at mennesker bor i centrene og bliver mere og mere syge – deres børn bliver syge, der er forældre, der forsøger at begå selvmord, og børnene bliver psykisk syge – det kan vi simpelt hen ikke.
Hvis ikke vi får en løsning på det, stiller vi os frit.
Det synes jeg hr. Anders Samuelsen skal gentage i dag, for jeg tror, det vil være motivationsfremmende for regeringen, at det står soleklart, at hvis ikke der sker noget på det her område, så står regeringen i en helt ny situation i forhold til sit parlamentariske grundlag.
Som hr. Anders Samuelsen sagde i sin udmærkede ordførertale: Vi vakler ikke.
Anders Samuelsen (NY), 2007-11-29:
Men der er jo igen ingen grund til at gentage - nu er det oven i købet blevet læst op af fru Margrethe Vestager – hvad min formand har sagt om de her sager.
Nu har statsministeren gentagne gange lagt op til, at vi skulle finde en bred løsning på området, og Det Radikale Venstre har deres indgang til det, Socialdemokraterne har deres indgang til det, og det kan jo være, der er flere partier, der har indgange til det, som minder meget om hinanden.
I spørgsmålet, om man må arbejde uden for asylcentrene, har vi jo f.eks. lagt mærke til, at der er partier, der har flyttet sig, og det er rigtig, rigtig fint.
Så lad os se, om det ikke nok skal kunne lade sig gøre.
Sagen er for os at se, at valgkampen sådan set er overstået nu.
Nu skal vi i gang med at arbejde, vi skal flytte os fra ord til handling, og det går vi ind i konstruktivt og med al den energi, som vi overhovedet kan opbygge.
Og jo flere der gør det, desto nemmere tror jeg det bliver at finde en løsning.
Margrethe Vestager (RV), 2007-11-29:
Det er rigtigt, at vi har forskellige indgange, men for Ny Alliance må det jo være sådan lidt – nu når vi er i juletiden – »gør porten høj, gør porten vid, det parlamentariske grundlag kommer hid«.
Er det det, som er Ny Alliances fornemmelse – at det er på den måde, partiet bliver modtaget ved de her forhandlinger?
For jeg synes, det ser sløjt ud, og det synes jeg er ærgerligt, for vi behøver ikke nogen repetition, vi mener et langt stykke hen ad vejen fuldstændig det samme. Derfor synes jeg, det er vigtigt for statsministeren at vide, at hvis han fortsætter den kurs, hvor han har parkeret sit handlerum hos Dansk Folkeparti med en løsning, som Dansk Folkeparti karakteriserer som en katastrofekurs, så er det måske i virkeligheden snarere en katastrofekurs for statsministerens parlamentariske grundlag end for noget som helst andet, og det lover sådan set – i hvert fald på lidt længere sigt – rigtig godt for de asylsøgere, vi gerne vil det bare lidt bedre.
Anders Samuelsen (NY), 2007-11-29:
Hele analysen tror jeg sådan set statsministeren er knusende bevidst om, altså hvordan mandatfordelingen er i det her Folketing.
Selv om regeringen vidste, at de skulle vælge at tage den helt snævre løsning med Dansk Folkeparti og ignorere, hvad der er blevet sagt fra andre partiers side, så er det jo altså stadig væk sådan, at medmindre der er en færing, der springer i målet, eller hvad ved jeg – en anden, der gør det – så er der 90 mandater bag regeringen.
Det er regeringens vilkår, sådan er det på nuværende tidspunkt.
Jeg er sikker på, at regeringen har en intention om at gøre det så bredt som muligt, og der må de jo så tage de slåskampe med de partier, der er både til den ene og den anden side, for at sikre, at det bliver så bredt som muligt.
Margrethe Vestager (RV), 2007-11-29:
Er det, der er konklusionen fra hr. Anders Samuelsen, at når alt kommer til alt, så står Ny Alliance frit?
Kan jeg konkludere det i forhold til os andre, som kommer ind ad de lidt mere ydmyge døre, fordi vi ikke pegede på nogen, ikke statsministeren i hvert fald, og derfor ikke er en del af det parlamentariske flertal?
Hvis statsministeren fortsætter, som han har lagt det an, med at forhandle med Dansk Folkeparti og give os andre mulighed for at tilslutte os det, som er forhandlingsresultatet, står Ny Alliance så frit?
For det kommer faktisk til at betyde noget for den måde, som det her Folketing fungerer på.
Anders Samuelsen (NY), 2007-11-29:
Nu er det jo sådan, at vi gik ind i diskussioner med regeringen om regeringsgrundlaget med fuldstændig åbent sind, og vi synes egentlig, at vi blev rigtig godt behandlet.
Vi kan se rigtig mange gode ting i det papir, som kom ud i den anden ende, og det er faktisk den tilgang, vi også agter at gå til kommende forhandlinger med.
Med et åbent sind og med en tiltro til, at der bliver lyttet til gode argumenter og stærke argumenter på samme måde, som man har gjort i forbindelse med regeringsgrundlaget.
Vi har nu haft første forsøg på det område med stor succes, og derfor fortsætter vi med samme metode, indtil det modsatte er bevist, også i andet og tredje forsøg, indtil vi som sagt eventuelt måtte blive overbevist om, at den metode overhovedet ikke fungerer.
Villy Søvndal (SF), 2007-11-29:
Tak for det.
Og i øvrigt: Velkommen til Ny Alliance i Folketingssalen; det er jo første gang, vi har en debat efter valget. Jeg vil egentlig bare kvittere for, at Ny Alliance stod ved deres synspunkter.
Jeg skal gerne indrømme, at jeg selv var i tvivl undervejs i valgkampen, men det synes jeg ikke man berettiget kan være længere, når vi i det fælles forslag til vedtagelse taler om de ting, som Ny Alliance også under valgkampen har fremhævet at man ville lægge vægt på, nemlig som det ene vigtige at øge ulandsbistanden og som det andet at etablere en klimapulje, hvor vi kan gå ud i lande, der har brug for bistand, og være med dér; en skattereform, der flytter skatten væk fra arbejde og over på miljø; og mere tillid og mindre regulering til offentligt ansatte.
Så det er egentlig ikke et spørgsmål, jeg har, bare en kvittering for, at Ny Alliance i det politiske indhold stod ved deres ord.
Så kan vi altid diskutere, om man peger på det rigtige, men det er jo en helt anden diskussion.
Anders Samuelsen (NY), 2007-11-29:
Nu kan man jo i hvert fald konstatere, at det er lige meget, i hvilken retning vi pegede - måske bortset fra, hvad angik størrelsen af partiet - i hvert fald blev der et VKO-flertal i den sidste ende.
Jeg takker for kvitteringen og fryder mig så i mit stille sind over at få den ros fra starten af - jeg har sådan set også hørt den andre steder fra - og glæder mig bare på partiets vegne over, at det, der nu ligger i forslaget til vedtagelse, og som er klippet direkte ud af regeringsgrundlaget, rækker helt over til SF.
Det er jo fantastisk.
Helle Thorning-Schmidt (S), 2007-11-29:
Jeg synes egentlig ikke, at det er så tosset at spørge Ny Alliance om, hvad de mener på et særlig politisk område, når vi nu har en debat i salen.
Så jeg synes ikke, at det er så tosset at stille det spørgsmål, og jeg har ikke rigtig fået noget svar.
Men lad det nu være.
Derfor synes jeg, at det ville være interessant i dag at have fået klar besked fra Ny Alliance om, hvad Ny Alliance egentlig mener.
Så kunne vi måske tilslutte os, og så kunne vi sammen bede regeringen om at indrette politikken sådan, at det netop bliver det brede samarbejde.
Jeg er ikke kommet så meget videre.
Anders Samuelsen (NY), 2007-11-29:
Jeg synes egentlig, at det er en lidt håbløs diskussion at gå ind i; det må jeg altså sige.
Jeg kan godt gentage, hvad der blev sagt i valgkampen: Vi vil gerne have, at folk får en mulighed for at komme uden for centrene.
Vi går efter at få ét asylcenter osv. osv.
Det kan jeg da godt stå heroppe og gentage, men sagen er på nuværende tidspunkt den, at bolden ligger hos regeringspartierne.
Vi har sådan set stor tillid til, at det, der er blevet sagt fra regeringens side, holder hele vejen i mål.
Jeg ved godt, at der i går har været en diskussion i medierne i går, men vi vælger nu altså at tro på det gode, indtil det modsatte er bevist.
Det gode, som er blevet nævnt, og som Ny alliance satser på at regeringen holder fast i, er, at man søger at få så bredt et forlig på det område som overhovedet muligt.
Margrethe Vestager (RV), 2007-11-29:
Der er jo selvfølgelig altid en diskussion, men den bliver hurtigt meget kompleks, for sådan som vi oplever det, ligger der jo en meget klar anvisning i loven på, hvad man skal, hvilke områder der skal dækkes, hvilken effekt det skal have, og hvordan man skal afrapportere det.
Derfor oplever vi det sådan, at det faktisk tager tid fra samværet med børnene.
Noget andet er, at det også indskrænker friheden for nogle, som måske gerne vil gøre det på en anderledes måde, og som har en anden tilgang til det.
Da vi tog hul på de allerførste forhandlinger om kvalitetsreformen, var vi i nogle ministerier og diskuterede, om der manglede 400 mio. kr., i andre ministerier, hvor vi diskuterede en pjece til 400.000 kr., og i et ministerium, hvor vi diskuterede noget, som slet ikke kostede noget, men bare var en regelændring.
Der handlede det jo kun om, at børnehaverne skulle gøre børnene mere skoleparate, men vi vil også gerne have diskussionen om, hvordan skolen kan blive mere børneparat, så alt det her ikke bare handler om, at jo flere regler vi putter ned over området, jo mere kan det ligne en maskine, hvor mennesker kan blive håndteret og puttet ind i det rigtige format, så de passer til vores systemer.
Jeg tror det er i historisk tid, men man har i hvert fald haft det.
Men mange af de ting, som bliver foreslået, er jo systemer.
Det er systemer, som børn skal passe ned i for at være på den rigtige måde.
De skal testes, de skal stoppes, de skal korrigeres, og jeg synes, vi mangler diskussionen om, hvad det så er for et børneliv, der kommer ud af det.
Inger Støjberg (V), 2007-11-29:
Set i mit perspektiv er det netop mennesket før systemet, og det jo også derfor, vi har indført f.eks. de pædagogiske læreplaner, hvor der er en udbredt grad af metodefrihed.
De pædagogiske læreplaner skal bryde den negative sociale arv, og de skal fange børnene ind på et meget tidligt tidspunkt.
Men det interessante er jo i virkeligheden, hvordan vi kan udbrede den metodefrihed, og hvordan vi kan prøve at samles om nogle ting i kvalitetsreformen, og her har jeg noteret mig, at Det Radikale Venstre er meget åben.
Det glæder jeg mig meget over, og jeg glæder mig meget til de forhandlinger, der kommer på kvalitetsreformsområdet.
Men kunne fru Margrethe Vestager prøve at løfte sløret for, hvad det så er, der skal til, f.eks. angående de pædagogiske læreplaner, for at Det Radikale Venstre kan føle sig helt tryg?
Margrethe Vestager (RV), 2007-11-29:
Jeg har faktisk ikke den ambition sådan at være helt tryg - det minder lidt om døden.
Så det er sådan set ikke vores ambition.
Det er vores bud, og vi ønsker også, at regeringen kommer med sine bud.
Jeg synes, der skal være en samtidighed i det, for de bud, regeringen er kommet med, er nye krav.
Det er akkreditering, det er nøgletal, det er indikatorer, det er resultatkontrakter, det er kvalitetskontrakter.
Det er en hel masse mere papir.
Det er muligt, det er godt, men lagt oven på det, vi har i forvejen, lyder den slags lagkager ikke appetitlige.
Det er derfor meget enkelt.
Vi kommer med vores bud til forhandlingsbordet, og så forventer vi, at regeringen og de øvrige parter kommer med deres, og så må vi se, hvad der kan blive ud af det.
Det, som vil være kernen i det, bliver forhåbentlig også, at vi kan sikre, at der lægges et større ansvar hos de udmærkede mennesker, der som kommunalpolitikere er valgt til at have ansvaret.
Det er jo et eller andet sted paradoksalt, at Det Radikale Venstre, som har så relativt få kommunalpolitikere, har så stor tillid til dem i modsætning til bl.a. Venstre, som har utrolig mange kommunalpolitikere, men alligevel insisterer på at styre meget, meget væsentlige dele af deres ansvarsområde her fra Christiansborg.
Inger Støjberg (V), 2007-11-29:
Når man hører fru Margrethe Vestager her i dag, lyder det jo nærmest, som om Det Radikale Venstre meget hurtigt kan tilslutte sig den udfordringsret, som institutionerne nu vil få.
Det er i hvert fald et af de forslag, som regeringen har fremlagt.